作者:李曾伯
標題:沁園春
內容:百尺樓頭，奇哉此翁，元龍後身。當壯年襟度，百川鯨吸，平生出處，一片鷗輕。冷淡逋梅，淋漓旭草，但見風雷筆下生。荊州幕，覺坐間小異，乃有斯人。牙檣喜色津津。正江影涵秋無點塵。對白蘋黃葦，且供詩卷，紫薇紅藥，卻演絲綸。舉酒延蟾，倚欄聞雁，應念徵人歸尚春。君王問，盡不妨細說，萬里戎情。